*A rendelet tervezet elfogadásához*

***a Mötv. 50. §-a alapján, minőstett*** *többség szükséges,*

*az előterjesztés* ***nyilvános ülésen tárgyalható****!*

*126. számú előterjesztés*

Bátaszék Város Önkormányzat Képviselő-testületének 2023. június 21-én

16 órakor megtartandó ülésére

*A közterületek tisztántartásáról és a települési hulladékgazdálkodásról szóló 21/2013. (XII. 31.) önkormányzati rendelet módosítása*

|  |
| --- |
| **Előterjesztő:** dr. Bozsolik Róbert polgármester**Készítette** : dr. Firle-Paksi Anna aljegyző **Törvényességi ellenőrzést végezte:** Takaróné dr. Mihó Beatrix jogi referens**Tárgyalja:** Pénzügyi és Gazdasági Bizottság 2023.06.20. |

**Tisztelt Képviselő-testület!**

Ezúton tájékoztatjuk a T. Képviselő-testületet, hogy az alább részletezett jogszabályváltozások következtében **2023. július 1. napjától** **megszűnik a települési önkormányzat hulladékgazdálkodási közszolgáltatás megszervezésével kapcsolatos feladata** és a hulladékgazdálkodási közfeladat **az állam kizárólagos gazdasági tevékenysége** lesz.

Azáltal, hogy a hulladékgazdálkodási közszolgáltatás megszervezésével kapcsolatos feladat az állam közfeladatai közé fog tartozni, a helyi önkormányzatokra vonatkozó szabályok 2023. július 1-től alapvetően megváltoznak.

Magyarország helyi önkormányzatairól szóló 2011. évi CLXXXIX. törvény (továbbiakban: Mötv.) 13. § (1) bekezdése módosul, az eddigi 19. pont, amely a hulladékgazdálkodást a helyben biztosítható közfeladatok körében ellátandó helyi önkormányzati feladatként szabályozta, 2023. július 1. napjától már nem lesz hatályos. Az Mötv. 13. § (1) bekezdés 5. pontja alapján azonban továbbra is a települési önkormányzatok feladata marad a köztisztasági feladatok ellátása. A jogszabály módosítás tehát 2023. július 1. napjától megszünteti a települési önkormányzat hulladékgazdálkodási közszolgáltatás megszervezéséért fennálló felelősségét azáltal, hogy hatályát veszti az Mötv. 13. § (1) bekezdés 19. pontja. A települések tisztán tartásáért a települési önkormányzatok most is felelősséggel tartoznak, hiszen a Mötv. 13. § (1) bekezdés 5. pontjában foglalt köztisztasági feladatok ellátásába beleértendő az elhagyott hulladék felszámolásával összefüggő feladatok köre is.

A Mötv. módosításával párhuzamosan, módosításra került a hulladékról szóló 2012. évi CLXXXV. törvény (továbbiakban: Ht.) alábbi jogszabályhelyei:

Ht. önkormányzati rendeletalkotásra felhatalmazó rendelkezéseket tartalmazó 88. § (4) bekezdése is módosult, csak a (4) bekezdés c) pontja marad hatályban. Ennek fényében **2023. július 1-től csak arra kap felhatalmazást a települési önkormányzat képviselő-testülete, hogy rendeletben állapítsa meg a közterület tisztán tartására vonatkozó részletes szabályokat.**

A települési önkormányzatok tárgykörben alkotott rendeletének kötelező tartalmi elemeit a Ht. 35. §-a szabályozza.

A Ht. 35. § (1) bekezdésében a helyi önkormányzatok által szabályozandó feladatok közül 2023. július 1. napjától kizárólag az elhagyott hulladék felszámolásához szükséges helyi intézkedések körét állapítja meg.

A magasabb szintű jogszabályok változása okán minden olyan helyi önkormányzati rendelkezést szükséges hatályon kívül helyezni, amely a hulladékgazdálkodási közszolgáltatás ellátásának és igénybevételének szabályait, az elkülönített hulladékgyűjtésre vonatkozó részletes szabályokat, illetve a Ht. 35. §-ban foglalt rendelkezéseinek érvényesítéséhez szükséges szabályokat állapítja meg.

Fentiekre való tekintettel szükséges Bátaszék Város Önkormányzat Képviselő-testületének a közterületek tisztántartásáról és a települési hulladékgazdálkodásról szóló 21/2013. (XII.31.) önkormányzati rendelet módosítása, így javasoljuk a mellékelt rendelet-tervezet elfogadását.

**HATÁSVIZSGÁLAT**

***A közterületek tisztántartásáról és a települési hulladékgazdálkodásról szóló 21/2013. (XII. 31.) önkormányzati rendelet módosításáról szóló rendelet-tervezethez***

**Társadalmi, gazdasági, költségvetési hatása:** Jogszabályváltozások következtében már nem önkormányzati szinten valósul meg a hulladékgazdálkodás.

**Környezeti és egészségügyi következmények:** nincs

**Adminisztratív terheket befolyásoló hatása:** nincs

**A jogszabály megalkotásának szükségessége:** kötelező

**A jogalkotás elmaradásának következményei:** a Kormányhivataltörvényességi felhívással élhet.

A jogsz**abály alkalmazásához szükséges személyi, szervezeti, tárgyi és pénzügyi feltételek:** plusz feltételek biztosítására nincs szükség.

**Előzetes véleményeztetés:** Pénzügyi és Gazdasági Bizottság